Kysymyksiä (Juva)
Meren rannalla öisen, usvaisen
 on nuorukainen-mies,
 sydän tuskaa täynnä ja epäilyksiä pää,
 ja synkin mielin hän aalloille puhuu:
»Oi, elon arvoitus ilmaiskaa,
 tuo tuskainen ikiarvoitus,
 jota monet päät jo on mietiskelleet,
 hieroglyyfimyssyiset päät,
 turbaanipäät sekä barettipäät,
 peruukkipäät ja tuhannet muut
 kurjat, polttavat ihmispäät. –
 Lausukaa, mitä ihminen lienee?
 Mitä varten hän on? Mitä kohti hän käy?
 Ken asuu tähtien tuolla puolen?»

 Veet pauhailee ikipauhinatansa,
 ja tuuli se viuhuu, pilvet ne kiitää;
 tylyt tähdet ne tuikkivat kylmästi vain,
 ja houkka vastausta vartoo.

Heinrich Heine
Runot
Valter Juva

de:Fragen
ru:Вопрос (Гейне/Добролюбов)
ru:Вопросы (Гейне/Михайлов)
ru:Вопросы (Гейне/Тютчев)